UMbanga Ulandula Ukuthi Usexotshwa kuMDC-T
Osaphethe isikhundla sokuba nguMayor we Harare, uCouncillor Chris Mbanga, uthi bayazibhedela labo abahamba besithi usexotshiwe ebandleni lakhe eleMDC-T.
HARARE — UCouncillor Chris Mbanga, utsho lokhu ngemva komkhosi wokunikeza imivuzo izikolo eziqhube kuhle kumnkakhaso wemfundiso ngokuvimba umkhuhlane woquqo owe Anti – Malaria Campaign, owenzelwe eTown House. Lo mbiko uza ngemva kokuba abesigaba seHarare kuMDC-T, bebikwa becele ukuba axotshwe ebandleni, esetheswa umlandu wokuba ngunxazonke,esesebenzelana lomphathintambo wezokuthuthukiswa kwezabelo, umnumzana Saviour Kasukuwere, ngoba ebikwa esethenjiswe isikhundla sikamgcinisihlalo weCommission ekhangelelwe ukuqhuba umsebenzi kamanisipala weHarare. Kodwa ukulandule lokho uMbanga ethi kuyinkulumo yabantu nje abalezifiso zabo phezu kwakhe, kungekho okuzakwenzakala kuye. Wathi akazi lutho ngalokho okubikwa kwethulwe emhlanganweni wenkokheli ye MDC-T, owenziwe ngoLwesine, lapho okuphume inkuthazo yokuthi axotshwe, lanxa engazange akulandule ukuba kwenzakele. Bezikhona iziphathamandla zenkampani ye Mhara Holdings, eyiyo eqoqe lumkhankaso, ezikolo zePrimary zikamanisipala we Harare ezilitshumi, emkhosini obuseTown House, wokunikeza izifundi eziphatheke kumncintiswano wokucomba uMr Doom. Lumkhankaso uqhutshwe kusukela ngoLwezi nyakenye waphela ngoMbimbitho. Omunye wabaqondisi benkampani yeMhara Holdings, etholakala kwele South Africa, eZambia leZimbabwe uNkosazana Zanele Mutau, uchasisa ukuba kungani bekhethe ukusebenza labantwana abancane. Lumncintiswano bewulemivuzo ehlukeneyo okubalisa owenkulungwane yamadola-$1,000, othethwe ngabe Tafara Five Primary School. Abaqhube lumkhankaso bathi bakhangelele ukwengezelela inani lezikolo ezizophatheka kiwo, ohlose ukufundisa abantwana besesebancinyane, okuphezu komkhuhlane woqhuqho, we Anti – Malaria Campaign, ngaphansi kwendikimba ethi “ Catch them young ”. Umkhuhlane woqhuqho ubikwa ungenye yemikhuhlane esiqede abantu emazweni angezansi kwezwekazi le Africa.